חזון הרפובליקה השניה של ישראל אל מול מציאות מפלגות "יש עבר"

ספרו של ד"ר יעקב קורי "הרפובליקה השניה של ישראל" (2018) גורס שישראל זקוקה לבניה מחדש על יסודות איתנים של חברה, כלכלה, משטר וצדק לכל אזרחיה, לאחר שהמדינה הגיעה למשבר קיומי בשנים האחרונות שאינו יכול להגיע לפתרון בשיטת הממשל הקיימת, הפוגעת קשה בעקרונות החופש, השוויון והאחווה. הספר כתוב באהבה גדולה למדינה, מדינת העם היהודי **ו**כל אזרחיה, עם גישה מאוזנת וריאלית. הספר תוקף את המנהיגות הפונדמנטליסטית הצבועה והפופוליסטית המקובעת בעבר: של הימין (טראומות אלטלנה והמעברות), השמאל (אשליית הסכמי אוסלו), החרדים (ימי התלמוד), הערבים (זכות השיבה וטרום 1947), הניאו ליברלים (מימי דיקנס והשפל הכלכלי), המשיחיים (בניית המקדש וא"י השלמה). ממשלות ישראל מאז 1995 הורסות את האתוס המשותף, פוגעות בשומרי הסף, ומערערות את מדינת הרווחה, הדמוקרטיה, הכלכלה והחברה. המנהיגות נתמכת על יסודות קיצוניים, המלבים שנאה במקום איחוד, גזענות במקום סובלנות, מגובה ע"י טייקונים ללא עכבות, הסמוכים על שולחנם של פוליטיקאים ופקידי ציבור המחוקקים חוקים ומפריטים נכסים לטובתם בעבור אתנן של משרות.

הדרך ליציאה מהמשבר הקיומי של המדינה היא באימוץ חזון מהפכני מאחד ולא משסה של רפובליקה שניה של ישראל אל מול חזון המנציח עצמו בשיטת הממשל של מפלגות "יש עבר", הפועלות על פי פריזמה של העבר:

1. המפלגות החרדיות עם מנהיגים פונדמנטליסטים, המקובעות בין תקופת התנ"ך לימי התלמוד. אצלם יש רק עבר, אין עתיד, צריך רק ללמוד מה היה בעבר הרחוק ולנהוג לפיו. עם משמעת עיוורת למנהיגים מנותקים וסניליים המובילים את צאן מרעיתם לאבדון, עם מנטליות לקיחה בלי נתינה, לא נושאים בעול ומשוכנעים שמגיע להם הכל.

2. המפלגות הערביות עם מנהיגים פונדמנטליסטים, המקובעים בשנת 1947, רוצים במדינת כל אזרחיה שלא תהיה גם מדינת הלאום היהודי, דוגלים בזכות השיבה, שאחרי שיבת 5 מיליון פליטים תהפוך לעוד מדינה של פלשתינאים, ה- 4 במספר, בנוסף לירדן, חמאסטן והרשות, שעל פי תכתיביה הם פועלים ותומכים בה ללא סייג.

3. המפלגות הדתיות לאומיות, עם מנהיגים משיחיים פונדמנטליסטים, ישיבות קיצוניות, התנחלות רבתי, חזון ארץ ישראל השלמה בלי זכויות לערבים, טיפוח נוער הגבעות, המעבירות את רוב תקציבי הפיתוח ליהודה ושומרון במקום לנגב ולגליל. עם אידיאולוגיה משיחית מימי בית שני שרוצות בהקמתו מחדש, שנאת ערבים ולהט"בים.

4. המפלגות היוניות, עם מנהיגים פונדמנטליסטים, החרדים לזכויות הערבים ובזים לאחיהם המזרחיים, 'אליטיסטים' מורמים מעם, שטופי מוח מעיתון מגויס, אוחזים בלטיפונדיות בתקשורת, בתיאטרון ובקולנוע. מקובעים בחזון אוסלו שכשל, לא הפיקו לקחים וחיים במציאות מדומה, שבה רק באשמת ישראל אין שלום עכשיו.

5. מעריצי ביבי פונדמנטליסטים, הרואים בו משיח אבי האומה, ההצלחות רק בזכותו וכל מי שנגדו הוא "סמולן", שאשם בכל הצרות כמו יהודים בפי האנטישמים, משסים בין אשכנזים למזרחים, חרדים וחילונים, ערבים ויהודים, נגד שומרי הסף... מקובעים בטראומות ימי המעברה ואלטלנה, כש'מקפחים' אותם כבעבר למרות שהם בשלטון.

6. אידיאולוגים פונדמנטליסטים ניאו ליברלים, בהנהגת נתניהו בליכוד, בנט בימינה, הנתמכים בידי אילי הון החוברים לשלטון, רומסי האקולוגיה והחברה, משחדים במשרות שמנות בכירי ממשל המוכרים להם את נכסי המדינה בנזיד עדשים, מחוקקים חוקים בעיקר למען העשירים. הניאו ליברלים מקובעים בימי דיקנס והשפל הגדול.

אין סיכוי שבמשטר הדמוקרטי הקיים יתחולל השינוי, כל עוד שהוא מושתת על מפלגות שבטיות שאינן רואות לנגד עיניהן את טובת המדינה אלא רק את טובת השבט שלהן על חשבון רווחת הכלל. הגישה צריכה להיות בדיוק הפוכה: למצוא את המאחד של כולם, לאחות את הקרעים ולסחוף 80% מהתושבים, כפי שעשה דה גול בצרפת ב 1958, עם אימוץ חוקה חדשה שתשתית את הדמוקרטיה שלנו על יסודות חדשים ואיתנים, רפובליקה שניה עם אתוס משותף, אינטגרציה של חרדים וערבים, זרם חינוך אחד חינם, שוויון בנטל, אתיקה, קיימות וצדק חברתי.

הספר בנוי רבדים רבדים, כשהוא מתחיל מבנית אתוס משותף לכולם ולא אוטונומיות המתרחקות זו מזו בכוחות צנטריפוגליים, זרם חינוך ממלכתי יחיד חילוני ובעברית במימון המדינה כבצרפת ובמדינות המתוקנות, בניה מחדש של ערכי היסוד המושתתים על אתיקה, קיימות, רווחה, צדק חברתי וכלכלי, הפרדת הדת מהמדינה כבצרפת וארה"ב, עם מעמד ביניים של כ- 50% כבשבדיה, צמצום העוני לפחות מעשרה אחוז, עם מלחמה חסרת פשרות בשחיתות בעולם העסקים ובממשל, רפורמה מקיפה בחינוך, בבריאות, במערכת המשפט, במשטרה, בתרבות ובכלכלה. הספר מציע אינטגרציה מלאה של החרדים והערבים, שהיא הבעיה הכי אקוטית של המדינה, עם איסור בחוק של קיום מפלגות שבטיות, המושתתות על דת ולאום, פתרון הוליסטי לסכסוך הישראלי-פלשתינאי, והפיכת ישראל לאחת מעשר המדינות הכי משגשגות ואתיות (סקנדינביה, ניו זילנד, שווייץ, סינגפור, הולנד, קנדה ואוסטרליה) על בסיס העקרונות של המחקר החלוצי שמצא מתאם סטטיסטי מובהק בין אתיקה לשגשוג. הספר מציע פתרון למשברי הקפיטליזם הניאו ליברלי בישראל ובעולם, כדי למנוע את השפל הכלכלי, שקורי חזה שיפרוץ ב- 2020, כפי שבספריו הקודמים חזה את המשבר הפיננסי מ- 2008 והסקנדלים התאגידיים מ- 2002.

הספר פורסם ב- 2018 כספר דיגיטלי ונמצא בספריות של אוניברסיטאות מובילות כאינסאד ואוניברסיטת חיפה (גם כספר מודפס). הוא מקיף את מרבית הנושאים (ב- 1566 עמודים), מורכב משני כרכים בעברית וכרך באנגלית, ומכיל מספר ניכר של מאמרים אורחים ממיטב המומחים בתחומים הנסקרים. זהו ספר של תקווה לעומת היאוש הקיים, לעתיד טוב יותר שהוא בר השגה, אם אכן רוב רובו של הציבור הישראלי יאמץ את החזון, העקרונות, השיטות והחוקה של הרפובליקה השניה. כי הספר מציג פתרונות שטובים לכלל הציבור, חרדים, דתיים וחילונים, יהודים וערבים, מזרחים ואשכנזים, ניצים ויונים, גברים ונשים, אנשי שמאל וימין חברתי כלכלי, שמשוסים ע"י מנהיגים חסרי אחריות ופופוליסטים, בעוד שהאינטרסים המשותפים גוברים על המחלוקות, וניתן להשיג רווחה ל- 99% מהאזרחים, המבוססים על "כלל הזהב" (אל תעשה לאחר את השנוא עליך) לאיכות חיים.

פרטי חזון הרפובליקה השניה של ישראל מופיעים באתר קורי - [http://BUSINESSETHICSCORY.COM](https://t.co/pHErbJWHPC?amp=1), בכרכים של הספר בעברית ובאנגלית, בתמציות שפורסמו באנגלית בבלוג בריטי חשוב ב- 2019 ובעברית במאמר מ- 2018 - [**Second Republic of Israel, Book Hebrew**](http://www.businessethicscory.com/secondrepublicofisraelbookrev7.pdf)[***English,***](http://www.businessethicscory.com/secondrepublicenglishvers7.pdf)[**Summary**](http://www.businessethicscory.com/secondrepublicsummaryenglish.docx)[***ArticleHe***](https://www.news1.co.il/ArticlePrintVersion.aspx?docId=130232&subjectID=3) וכן בעיקרי החזון שעודכנו ב- 2020: [**Revised Principles of The Second Republic of Israel - 2020**](http://www.businessethicscory.com/secondrepublicprinciples2020.docx).